
RAPORT DE SPECIALITATE

privind aprobarea Studiului de Fezabilitate pentru obiectivul de investiţii ,,Amenajare INELUL II de circulație, sector cuprins între str. A. Demetriade și Bv. J.H. Pestalozzi, construire pod rutier și pod pietonal peste Canalul Bega”
Având în vedere Expunerea de motive a Primarului nr. SC2018 -                                                 și Proiectul de Hotărâre privind aprobarea Studiului de Fezabilitate pentru obiectivul de investiţii ,,Amenajare INELUL II de circulație, sector cuprins între str. A. Demetriade și Bv. J.H. Pestalozzi, construire pod rutier și pod pietonal peste Canalul Bega”


Facem următoarele precizări: 

Direcţia Edilitară prin Biroul Drumuri, Poduri și Parcaje are cuprins în programul de dezvoltare aferent anului 2018 obiectivul de investiţii ,,Amenajare INELUL II de circulație, sector cuprins între str. A. Demetriade și Bv. J.H. Pestalozzi, construire pod rutier și pod pietonal peste Canalul Bega”. 

Obiectivul menţionat se află în partea nord - estică a municipiului Timișoara, în intravilanul localității, situat în zona delimitată de strada Aristide Demetriade la nord-est, strada Johann Heinrich Pestalozzi la sud și strada Acad. Dimitrie Gusti la vest, fiind cuprins în Strategia de dezvoltare locală a municipiului Timişoara  2013–2020.
Întocmirea studiului de  fezabilitate a avut la bază Planul Urbanistic Zonal ”Zona ILSA Timișoara”, aprobat prin HCL 246/27.06.2017 și planul de acțiune aferent.

Principalul  obiectiv, la nivel local, îl reprezintă asigurarea unei legături directe, prioritare între zona de nord a municipiului și zona estică  (cartierul Fabric).  Traseul drumului va parcurge un areal cu construcții existente, și va traversa canalul Bega între podul Dacilor (în amonte) și podul Decebal (în aval) o structură din beton masivă.
Obiectul acestei investiţii îl constitue îmbunătățirea infrastructurii de transport prin realizarea infrastructurii rutiere și tehnico edilitare pentru Inelul II de circulație prin amenajarea drumului cu 2 benzi de circulație pe sens, un pod rutier nou și un pod pietonal nou peste canalul Bega.


Studiul de fezabilitate urmărește crearea infrastructurii Inelului II de circulație, care să satisfacă nevoile comunităților din teritoriul său, vizând următoarele obiective strategice: creșterea siguranței și a securității pentru călători și pentru comunitate în general; reducerea poluării atmosferice și fonice, a emisiilor de gaze cu efect de seră și a consumului energetic; calitatea mediului urban.
Studiul de Fezabilitate aferent obiectivului de investiții, Amenajare INELUL II de circulație, sector cuprins între str. A. Demetriade și Bv. J.H. Pestalozzi, construire pod rutier și pod pietonal peste Canalul Bega, întocmit de către SC DRUM PROIECTCONSULT SRL – Timișoara a fost pus la dispoziția Municipiului Timișoara de către SC TAKE PROJECT SRL.


În vederea realizării investiţiei este necesară aprobarea Studiului de Fezabilitate și acceptarea de către Municipiul Timișoara a donației Studiului de Fezabilitate nr. P1706/2017 - Amenajare INELUL II de circulație, sector cuprins între str. A. Demetriade și Bv. J.H. Pestalozzi, construire pod rutier și pod pietonal peste Canalul Bega.
Valoarea totală a investiţiei ,,Amenajare zona Constructorilor – I.I. de la Brad” este estimată, conform devizului general al investiţiei, la 49.025.704,63 lei (inclusiv TVA), respectiv C+M – 43.934.686,61 lei (inclusiv TVA).
Durata pentru execuţia lucrărilor proiectate este estimată la 12 luni.

Sursa de finanţare: Bugetul local capitolul Cap 84.02.03.03. Străzi.
Ținând cont de prevederile:

- O.G. nr.43/1997 privind regimul drumurilor, republicat și Ordinul nr.49/27.01.1998 pentru aprobarea Normelor tehnice privind proiectarea și realizarea străzilor în localitățile urbane, cap.3, pct. 3.8: “Desfiinţarea, lărgirea sau crearea de străzi noi în cadrul unor cvartaluri existente se pot face prin hotărâre a Guvernului, la propunerea Regiei Autonome "Administraţia Nationala a Drumurilor din România", în cazul drumurilor naţionale, prin hotărâre a consiliilor locale, în cazul străzilor, şi la propunerea consiliilor judeţene, în cazul drumurilor judeţene.” și 
- având în vedere cele expuse în prezentul raport propunem aprobarea Studiului de Fezabilitate și acceptarea de către Municipiul Timișoara a donației Documentației Tehnico-economice faza SF pentru obiectivul de investiţii ,,Amenajare INELUL II de circulație, sector cuprins între str. A. Demetriade și Bv. J.H. Pestalozzi, construire pod rutier și pod pietonal peste Canalul Bega”.

